জিম্মি ২৩ জনকে উদ্ধারে তৎপরতা চালাচ্ছে সরকার: নৌ প্রতিমন্ত্রী
সোমালিয়ার জলদস্যুদের হাতে জিম্মি ২৩ জনকে উদ্ধারে সরকার তৎপরতা চালাচ্ছে বলে জানিয়েছেন নৌ পরিবহন প্রতিমন্ত্রী খালিদ মাহমুদ চৌধুরী।
আজ বুধবার দুপুরে সচিবালয়ে গণমাধ্যমকর্মীদের সঙ্গে আলাপকালে তিনি এ কথা বলেন।
নৌ প্রতিমন্ত্রী বলেন, 'সমগ্র বিশ্বের সঙ্গে আমাদের বন্ধুত্বপূর্ণ সম্পর্ক। মেরিটাইম সেক্টরে আমরা আরও উচ্চতায় চলে গেছি, গত বছর আইএমওতে ক্যাটাগরি-সিতে আমরা কাউন্সিলর নির্বাচিত হওয়ার মধ্য দিয়ে। জাতিসংঘ অন্তর্ভুক্ত দেশগুলোর সঙ্গে আমাদের কূটনৈতিক সম্পর্ক আছে।
'গতকাল যখন আমরা এ সম্পর্কে অবহিত হই, তাৎক্ষণিকভাবে আমাদের পররাষ্ট্র মন্ত্রণালয়কে অবহিত করেছি। আমাদের ডিপার্টমেন্ট অব শিপিং, তাদের সঙ্গে যে আন্তর্জাতিক উইংগুলো কাজ করে, তাদের অবহিত করা হয়েছে। আমাদের যেহেতু সার্বভৌমত্বের দায়িত্বে আছে বাংলাদেশ নেভি, তাদের সঙ্গে কথা হয়েছে। নেভির সঙ্গে অন্যান্য দেশেরও যোগসূত্র আছে,' বলেন তিনি।
সরকারের পক্ষ থেকে সবার সহযোগিতা চাওয়া হয়েছে জানিয়ে তিনি বলেন, 'প্রথম যে বিষয়টি আমরা গুরুত্ব দিয়েছি, ২৩ জন নাবিকের জীবন নিরাপদ রাখা এবং জীবন রক্ষা করে নিরাপদ জায়গায় নিয়ে আসাটা আমাদের প্রথম কাজ।'
তিনি বলেন, 'পররাষ্ট্র মন্ত্রণালয় পদক্ষেপ নিচ্ছে, কীভাবে আন্তর্জাতিক বিষয়গুলোর সঙ্গে যুক্ত হয়ে আমাদের নাবিকদের রক্ষা করা এবং জাহাজটাকে উদ্ধার করা।'

সোমালিয়ার জলদস্যুদের হাতে জিম্মি ২৩ জনকে উদ্ধারে সরকার তৎপরতা চালাচ্ছে বলে জানিয়েছেন নৌ পরিবহন প্রতিমন্ত্রী খালিদ মাহমুদ চৌধুরী।